Melanie Chisholmová

Melanie Jayne Chisholmová (; * 12. január 1974, Whiston) je anglická speváčka, skladateľka a podnikateľka, svetovo známa z pôsobenia v dievčenskej skupine Spice Girls, kde mala prezývku Sporty Spice. Počas svojej sólovej hudobnej kariéry používa prezývku Melanie C, alebo Mel C. Doteraz vyprodukovala štyri štúdiové albumy. Bola nominovaná na BRIT a ECHO Awards, koncom roka 2000 potom figurovala na prvom mieste hitparády Billboard Dance Chart v Spojených štátoch.

Je doteraz najúspešnejšou britskou spoluautorkou najväčšieho počtu singlov, ktoré sa umiestnili na prvom mieste v Spojenom kráľovstve. V celkovom poradí vrátane mužských autorov je potom na tretej pozícii za Lennonom a McCartneym.

Osobný život 

Narodila sa v roku 1974 v meste Whiston, Merseyside, na predmestí Liverpoolu. Vyrastala vo Widnes a školu zameranú na herecké umenie navštevovala vo Fairfielde. Tu sa venovala predovšetkým spevu a tancu. V pätnástich rokoch sa zúčastnila na kurzoch tanečnej, speváckej a hereckej prípravy na Doreen Bird College úžitkového umenia v Sidcupe v Kente. Počas štúdia zareagovala na inzerát v týždenníku The Stage, ktorý oznamoval vznik novej hudobnej skupiny a hľadal jej členky. Jednalo sa o budúcu Spice Girls. Školu opustila tesne pred jej dokončením a v roku 1994 sa stala členkou formácie Touch, neskôr premenovanú na Spice Girls. V roku 1996 dosiahla skupina prvý veľký hit Wannabe, vďaka ktorému sa stala svetovo slávna. 

Prvé kroky sólovej dráhy zaznamenala koncom roka 1998, keď naspievala duet s kanadským spevákom Bryanom Adamsom When you are Gone. Debutový album Northern Star vydala o rok neskôr. Po treťom albume Spice Girls Forever (2000), nasledoval ich rozpad (2001). Druhý sólový štúdiový album Reason vydala v marci 2003, v apríli 2005 potom tretiu platňu Beautiful Intentions, už vo svojej nahrávacej spoločnosti Red Girl Records, po odchode od Virgin records. Na začiatku roka 2007 vyprodukovala štvrtý album This Time a v septembri 2011 vydala piatu štúdiovú nahrávku The Sea.

V novembri 2007 bola z dôvodu vydania dosky Greatest Hits a trojmesačnému propagačnému turné obnovená skupina Spice Girls. Pri prvej dvojdňovej pauze série koncertov Mel sólovo vystúpila na akustickom koncerte v Los Angeles, opäť potom v New Yorku a tretíkrát v kanadskom Toronte. Počas februára 2008 sa oficiálne vrátila na svoju sólovú dráhu.

V roku 2009 vydala DVD z koncertu v Hard Rock Cafe v Manchestri, ktorý bol odohraný v roku 2008. Podporila ním Nadáciu Carona Keatinga. DVD obsahuje aj dve nové skladby Blue Skies All the Way a Paris Burning.

Súkromný život 
Jej mladší nevlastný brat Paul O'Neill je automobilový pretekár. Mel sa radí k fanúšikom futbalového klubu Liverpool FC, po ktorom nazvala aj svoje ​​hudobné vydavateľstvo Red Girl Records a svojich najobľúbenejších hráčov ironicky pokrstila na Spice Boys.

Počas dovolenky na Barbadose v roku 2002 stretla partnera Thomasa Starra, s ktorým žije v Catbrooku, Monmouthshire. 22. februára 2009 priviedla na svet v londýnskej Portland Hospital dcéru Scarlet Starr, čím sa stala poslednou členkou skupiny Spice Girls, ktorá sa stala matkou.

Otvorene hovorila o svojom boji s klinickou depresiou a poruchou príjmu potravy. Známa je pre tetovanie, ktorého motívy sú väčšinou inšpirované východom – sú medzi nimi lotosový kvet, drak a tibetské symboly lásky a šťastia.

Diskografia

Štúdiové albumy 
 1999 – Northern Star 
 2003 – Reason 
 2005 – Beautiful Intentions 
 2007 – This Time
 2011 – The Sea
 2012 – Stages

EP 
 2012 – The Night

Koncertné turné 
 1999 – From Liverpool to Leicester Square
 2000 – Northern Star UK Tour
 2000 – Northern Star European Tour
 2001 – Northern Star World Tour
 2001 – Northern Star American Tour
 2001 – Northern Star UK & amp; Ireland Tour
 2003 – Reason UK & amp; Ireland Tour
 2004 – The Barfly Mini-Tour
 2005 – Beautiful Intentions European Tour
 2005 – Beautiful Intentions German Tour
 2008 – This Time Canadian Tour
 2011/2012 – The Sea – Live

DVD 
 2006 – Live Hits 
 2009 – Live at the Hard Rock Cafe

Referencie

Iné projekty

Externé odkazy 
 Oficiálne stránky
 Melanie C na Discogs
 
 Melanie C Music - oficiálny kanál na YouTube

Zdroj 
 

Anglické rockové speváčky
Anglické popové speváčky
Anglickí skladatelia modernej hudby